Pernille Blach Hansen (S), 2004-12-07:
Jeg vil gerne på forslagsstillernes vegne sige tak for debatten i dag.
Jeg synes mest af alt, den har udstillet, at den fine vision, vi har hørt statsministeren tale så meget om, overhovedet ikke er at genfinde i regeringens konkrete politik.
Der er ikke sammenhæng mellem ord og handling, og der er markant forskel på vision og virkelighed.
Det synes jeg da er tankevækkende.
Så må jeg konstatere, at regeringspartierne med Venstre i spidsen var meget optaget af en diskussion om folkeskolen og især PISA, og da jeg fornemmede sådan et stort presserende behov hos alle de mange ordførere, der tog det op, valgte jeg at foreslå, at Venstre meget gerne måtte stille det som en forespørgsel, så ville vi gerne være med til at fremme det.
Jeg forstår ikke, at ministeren er så fornærmet, og da slet ikke når man tænker på, at ministeren annoncerede til pressen, hun ville lave fire nye lovændringer uden på nogen måde overhovedet at annoncere det over for forligskredsen forinden.
Så man kan vel sige, at her er der tilsyneladende tale om, at regeringen ønsker at tage diskussionen offentligt, og jeg har så sagt, at det medvirker vi meget gerne til.
I forhold til substansen af det, forespørgslen i virkeligheden skulle handle om, må jeg sige, at jeg synes, det er fattige svar, ministeren/regeringen har til de mennesker, der ikke lige springer på en erhvervskompetencegivende uddannelse med det samme, de, som starter i folkeoplysningen, de – og dem er der faktisk en del af – der ikke umiddelbart ser uddannelse som en mulighed, men som en trussel.
For mennesker, der har haft dårlige erfaringer med deres egen skolegang, kan f.eks. folkeoplysningen/aftenskolerne faktisk være en murbrækker i forhold til at få de mennesker til siden hen også at få lyst til at uddanne sig videre, så de får nogle kompetencer, som måske også i højere grad kan bruges i samfundslivet, personligt og i deres erhverv.
Hele den diskussion om sammenhængen mellem det, der ikke er kompetencegivende, og det, der er kompetencegivende, og hvor det, der netop ikke er kompetencegivende, tit er hele grundlaget, hele fødekæden, synes jeg i den grad bliver svigtet af regeringen.
Når man så samtidig hører ministeren sige, at der er brug for mere efteruddannelse, men man kan se, at det, regeringen så møder fremtidens udfordringer med, er mindre efteruddannelse og mere brugerbetaling, jamen så springer kæden jo fuldstændig af.
Det, der jo så også er fremgået meget klart af forespørgslen her i dag, er, at til de tusindvis af unge, der den 1. januar står uden skolepraktik og dermed også uden mulighed for at gøre deres uddannelse færdig, har ministeren ingen svar: Det er bare ærgerligt for jer, vælg noget andet.
Jeg synes, det er temmelig arrogant over for de tusindvis af unge, der nu bliver svigtet af regeringen, at ministeren vil lave en analyse af deres forhold.
Skulle man ikke have startet med analysen, fundet ud af, hvad problemet er, og hvordan vi løser det, inden man afskærer dem deres sidste livline for at gøre en ungdomsuddannelse færdig?
Så jeg kan kun efter i dag blive forstærket i opfattelsen af at måtte sige: Jamen man kan snakke nok så pænt om, at alle unge skal have en uddannelse, men konsekvensen af regeringens politik er bare, at de muligheder, en stor gruppe unge har, bliver færre og færre, og de, der så har brug for en ekstra hjælpende hånd, fordi de måske falder fra en erhvervsuddannelse og gerne vil på produktionsskole eller ville have været på den fri ungdomsuddannelse, ja, de har måske i fremtiden væsentlig færre muligheder for den slags yderligere initiativer.
Det beklager vi i Socialdemokratiet dybt, for vi synes faktisk, at det netop er de unge, vi gerne vil give en ekstra hjælpende hånd, og vi synes også, at vi som samfund burde være i stand til at give dem en uddannelsesgaranti og nogle tilbud i stedet for, som regeringen gør med Dansk Folkepartis varme støtte, konsekvent at give de unge færre muligheder.
Men jeg synes, vi har haft en klar diskussion i dag, som viser, at der er meget stor forskel på det, regeringen og Dansk Folkeparti vil, og det, den øvrige opposition vil på uddannelsesområdet, og det synes jeg da har været en befriende diskussion i dag.